Vrouekeur artikel: Ma, dis tyd vir 'n blaaskans – Mizu Terapie en Assessering
deur Lindi Herbst 06/05/2015
Elke ma moet asem skep. Ons kyk na hoe ma's minivakansies kan vat in ons 22 Mei-uitgawe. Hier is nog wenke om 'n rustiger ma te wees
Maak tyd vir jouself, ter wille van jouself en jou kinders. "Selfsorg is ongelooflik belangrik vir verskeie redes: Kinders leer om mens te wees, hoe verhoudings behoort te wees en hoe om man of vrou te wees deur wat hulle hul ouers sien doen," meen Riza van der Merwe, 'n opvoedkundige sielkundige aan die Wes-Rand. "Daar is in die verhouding tussen ouer en kind meer as een persoon – 'n ma se behoeftes is dus ook belangrik. Hoe beter jy na jouself kyk, hoe beter sal jy in staat wees om aan jou kinders en jou eie behoeftes te voorsien."
• Leer om "nee" te sê in plaas daarvan om almal te probeer tevrede hou – anders gaan jy in elk geval by niks uitkom nie.
• Vra hulp as jy voel jy kan nie meer bybly met alles nie. Daar is niks daarmee verkeerd om 'n huishulp te kry om huistakies te hanteer nie. Een of twee keer per week sal die wêreld se verskil maak – enige ma wat 'n huishulp het, sal vir jou sê dié ekstra uitgawe is beslis die moeite werd!
• Beplan ook ontspanningsaktiwiteite vir jouself. Maak beurte met jou kinders se vriende se ma's om na mekaar se kinders om te sien, sodat julle elkeen 'n tydjie vir julself kan hê. Doen in hierdie tydjie dinge waarvoor jy nie normaalweg tyd kry nie – gaan kyk 'n fliek in die middag, laat jou naels doen of ontspan met 'n boek.
• Maak ook tyd vir jou en jou man om alleen te wees. Een van die boustene van 'n gesonde gesin is immers 'n sterk liefdesband tussen die ouers. Maak gebruik van 'n vriendin of een van jul ouers se aanbod om na die kinders te kyk en gaan op 'n date. Dit kan 'n uitspattige ete wees waar julle mooi moet aantrek of dit kan 'n aand van prettige aktiwiteite wees wat julle jare gelede gedoen het, soos kegelbal of minigholf.
• Moenie 'n superma probeer wees wat die huis netjies moet hou, kos maak, met huiswerk moet help en kinders moet rondry nie. Gee van jongs af die kinders takies om te doen en betrek hulle by die maaltydvoorbereiding en opruiming. En moenie perfeksie van hulle verwag nie – jy gaan net onnodige spanning op jouself plaas en jou kind gaan voel sy is nooit goed genoeg nie.
• Gebruik die tydjies wat jy moet wag tussen aktiwiteite om iets te doen waarvan jy hou. Kry 'n lekker koffiewinkel naby, of hou jou handwerk byderhand in die kar. Probeer om nie rond te jaag tussen aktiwiteite nie, want tyd in die verkeer is gemorsde tyd.